SA regering gee R3,5 miljoen uit op arbeidskonferensie in SwitserlandArgieffoto ter illustrasie. (Foto: Unsplash) Die Suid-Afrikaanse regering het R3,5 miljoen bestee om 37 departementele amptenare en leiers van die vakbonde Cosatu en Fedusa vir 12 dae op belastingbetalerskoste Genève toe te stuur om die Internasionale Arbeidsorganisasie se jaarkongres by te woon. ŉ String ander hoogwaardigheidsbekleërs wat poste beklee aan entiteite soos die Kommissie vir Bemiddeling, Mediasie en Arbitrasie (CCMA), die Werkloosheidversekeringsfonds, en so meer is ook saamgestuur teen verdere koste vir die belastingbetaler. Suid-Afrika se afvaardiging was een van die grootstes ter wêreld en het pres. Cyril Ramaphosa én die minister van arbeid en werkskepping, mnr. Thulas Nxesi, ingesluit. Die direkteur-generaal van arbeid en verskeie van sy topbestuurslede was saam, en selfs die minister se persoonlike assistent het nie agtergebly nie. Die inligting kom uit ŉ skriftelike antwoord op ŉ parlementêre vraag van DA-LP dr. Michael Cardo. Cardo is woedend dat die regering in ŉ tyd van rekordwerkloosheid in Suid-Afrika (die syfer het vir die eerste keer in die geskiedenis die 10 miljoen-merk oorskry) sowat R100 000 per persoon kon uitgee op wat hy as ŉ 12 dae lange uitstappie na een van die duurste stede ter wêreld bestempel. Hy het dus versoek dat Nxesi dringend voor die parlementêre portefeuljekomitee oor arbeid en werkskepping gedaag word om te verduidelik presies wat elkeen daar gedoen het, presies wat hul bydrae was en presies hoe dit gaan help om die 10,2 miljoen werklose Suid-Afrikaners weer aan die werk te kry. “As die bywoon van hierdie jaarvergadering nie lei tot tasbare resultate vir die verlaging van werkloosheid nie, was dit geldmors en is dit reeds ŉ klad op die naam van die nuwe minister,” het Cardo gesê.